เสนอขึ้นแบล็กลิสต์ตัวแทนโกง
สมาคมตัวแทนฯ ชงเรื่อง คปภ. เพิ่มบทลงโทษขึ้นแบล็กลิสต์ ตัวแทนทุจริต พร้อมขอสิทธิซื้อเบี้ยสุขภาพได้ลดหย่อนภาษี
1 ก.ค. 2559

สมาคมตัวแทนฯ ชงเรื่อง คปภ. เพิ่มบทลงโทษขึ้นแบล็กลิสต์ ตัวแทนทุจริต พร้อมขอสิทธิซื้อเบี้ยสุขภาพได้ลดหย่อนภาษี 
นายทวีเดช งามขจรกุล นายกสมาคมตัวแทนประกันชีวิตและที่ปรึกษาการเงิน (THAIFA) เปิดเผยว่า ทางสมาคมได้เสนอเรื่องไปยังสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อขอให้เพิ่มบทลงโทษกับตัวแทนที่ทุจริตหรือฉ้อฉลกับลูกค้าให้มากกว่าที่เป็นอยู่ เนื่องจากเห็นว่าเมื่อตัวแทนเหล่านั้นพ้นโทษหรือพ้นระยะเวลาที่กำหนดแล้ว ก็ยังสามารถกลับเข้ามาเป็นตัวแทนใหม่ได้อีก เช่น การใช้วิธีเปลี่ยนชื่อ-นามสกุล แล้วย้ายไปทำกับบริษัทอื่น
ทั้งนี้ จึงเสนอให้ใช้เลขบัตรประชาชนของแต่ละบุคคลเป็นตัวกำหนดรหัสของตัวแทนจะดีที่สุด เพราะไม่ว่าจะเปลี่ยนชื่อ-นามสกุลใหม่กี่ครั้งก็ไม่สามารถเปลี่ยนเลขบัตรประชาชนได้ เหมือนกับการทำแบล็กลิสต์ไว้ให้ทุกบริษัทได้รับรู้ เพื่อเป็นการป้องกันปัญหาไม่ให้ตัวแทนที่ทุจริตเหล่านั้นกลับมาทำเรื่องเสียหายให้กับวงการธุรกิจประกันชีวิตได้อีก
นอกจากนี้ ยังได้เสนอเรื่องให้กับ คปภ.พิจารณา ให้ลูกค้าที่ซื้อกรมธรรม์ประกันสุขภาพ สามารถนำไปใช้สิทธิลดหย่อนภาษีรายได้เต็มจำนวนเหมือนกับกรมธรรม์ประกันชีวิต ซึ่งเชื่อว่าจะเป็นส่วนสำคัญที่ช่วยกระตุ้นให้คนหันมาทำประกันสุขภาพมากขึ้น และในที่สุดรัฐบาลก็จะไม่เสียรายได้ เมื่อมีการซื้อขายกรมธรรม์ประกันสุขภาพกันมากขึ้น ไม่ว่าจะผ่านช่องทางตัวแทนหรือช่องทางอื่นๆ รัฐบาลก็จะได้รับภาษีกลับคืนจากธุรกิจประกันชีวิตแทนอยู่ดี
อย่างไรก็ตาม ในส่วนของสมาคมเองก็มีแผนที่จะพัฒนาศักยภาพของตัวแทนอย่างต่อเนื่อง ทั้งในแง่ทักษะความรู้ ด้านวิชาชีพ คุณธรรมและจริยธรรม เพื่อเพิ่มคุณค่าให้เป็นที่ยอมรับของประชาชนมากขึ้น โดยในปีนี้มีเป้าหมายที่จะเพิ่มจำนวนสมาชิกใหม่เป็น 1.5 หมื่นคน และปี 2560 เป็น 5 หมื่นคน จากปัจจุบันที่มีสมาชิกอยู่ 1.2 หมื่นคน เมื่อเทียบกับตัวแทนที่มีอยู่ประมาณ 3 แสนคน ซึ่งปัจจุบันคาดว่ามีตัวแทนที่ทำงานเป็นอาชีพอย่างจริงจังอยู่ประมาณ 30% หรือ 8 หมื่นคน ส่วนที่เหลือก็ทำเป็นอาชีพเสริมหรืออาชีพที่สอง แต่คาดว่าหากอาชีพตัวแทนได้รับการยอมรับและสามารถสร้างผลตอบแทนที่มั่นคงได้ ก็จะทำให้มีตัวแทนที่ยึดเป็นอาชีพจริงจังมากขึ้น และจะเพิ่มสัดส่วนเป็น 45% ได้ในอนาคต
นายทวีเดช กล่าวว่า สมาคมได้ร่วมกับสโมสร MDRT (Million Dollar Round Table) เพื่อจัดงานมอบรางวัลตัวแทนยอดเยี่ยมแห่งชาติ เป็นรางวัลที่มอบให้กับตัวแทนที่มีผลผลิตสูงสุด 100 อันดับแรกของประเทศ จากตัวแทนที่มีอยู่ประมาณ 3 แสนคน ในวันที่ 2 ก.ค.นี้ เพื่อเป็นการกระตุ้นให้ตัวแทนได้เล็งเห็นถึงความสำคัญของอาชีพและการเป็นตัวแทน ที่เป็นอาชีพที่มั่นคงและน่าภูมิใจได้